SPEKULASJONER I FLENG: Mats Zuccarello ble først sagt å være høyaktuell for å forlate New York Rangers. Nå sies det at han blir. Foto:Frank Franklin Ii,Ap

Zuccarello og Rangers enige om ny kontrakt - verdt 138 mill. kroner

Mats Zuccarello (27) skal ha blitt enig med New York Rangers om fire nye år i klubben.

Oppdatert 2. mars 2015

Artikkelen er over fem år gammel

New York Daily News melder natt til mandag at de allerede har blitt enige om en kontraktsforlengelse på fire år med 4,5 millioner dollar i året.

Det betyr at kontrakten totalt er verdt 138 mill. kroner.

Ifølge ESPN kom avtalen på plass søndag etter at forhandlingene ble gjenopptatt.

Ski-VM: Se medaljeoversikten!

I helgen gikk det rykter om at Rangers var villige til bytte bort Zuccarello før overgangsfristen i NHL løper ut mandag kveld norsk tid. Nå ser i stedet brikkene ut til å ha falt på plass slik at nordmannen kan fortsette karrieren i New York-klubben.

ESPN skriver at Zuccarello skal ha gått med på å lette på lønnskravet. Han skal opprinnelig ha ønsket en årslønn på over 5 millioner dollar (38 millioner kroner).

Det samme skriver flere velinformerte amerikanske hockeyjournalister, som TNSs Bob McKenzie og Katie Strang i ESPN tidlig mandag morgen:

Nyheten om Zuccarellos fremtid kommer bare et døgn etter at det ble kjent i mediene at nordmannen kunne være på vei vekk fra NHL-klubben.

Zuccas kontrakt med Rangers er i ferd med å gå ut, og han har den siste tiden vært i kontraktsforhandlinger for å se på fremtiden i klubben. I går kveld skrev VG at partene ikke hadde klart å bli enige.

Det skal fortsatt gjenstå noen få detaljer, men alt tyder nå på at Zuccarello blir i New York - noe som har vært hans klare ønske.

Utydelig trenersvar

Rangers skal etter sigende ha gjort det klart for andre klubber at nordmannen er aktuell for å trades vekk. Før klubbens trening søndag ble trener Alain Vigneault spurt om Zuccarello ville være en del av troppen som spiller mot Nashville Predators mandag.

– Jeg kan ikke gi et klart svar på det akkurat nå, slo Rangers-sjefen fast. Treneren har hele tiden vært klar på at han ønsker å beholde Zucca i klubben.

Overgangsvinduet i NHL stenger klokken 21.00 mandag kveld, norsk tid. Ifølge Pat Leonard, som følger Rangers tett for New York Daily News, har det i løpet av søndagen blitt avholdt nye møter rundt 27-åringens klubbfremtid.

NHL (National Hockey League) har et lønnstak som New York Rangers må forholde seg til.

VGs hockeyekspert Øystein Jarlsbo skrev i går på twitter at Zuccarello er verdt fem mill. dollar i året, men at han også klarer seg godt med 4,5 mill.

Publisert: 01.03.15 kl. 22:57 Oppdatert: 02.03.15 kl. 09:30

Les også

Mer om NHL